Kollár, Boris, poslanec NR SR (2019-09-19):
Ďakujem pekne, pán predsedajúci. Vážená pani ministerka, vážené pani poslankyne, vážení páni poslanci, Národná rada Slovenskej republiky má na dnešnom programe prerokovanie vládneho návrhu zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov, ktorým sa menia a dopĺňajú niektoré zákony, tlač 1555. Pričom v uvedenej rozprave sa chcem zamerať predovšetkým na body 77 až 85 uvedeného návrhu. Zaujali ma totiž predovšetkým ustanovenia, ktoré upravujú vodičské oprávnenia skupiny C a CE, ktoré podľa vášho návrhu možno udeliť aj žiadateľovi, ktorý dovŕšil vek 18 rokov, ak ukončil kurz základnej kvalifikácie. A taktiež vodičské oprávnenie skupiny D a DE, ktoré navrhujete udeliť aj žiadateľovi, ktorý dovŕšil vek 21 rokov a ukončil kurz základnej kvalifikácie. Vo vašom návrhu zákona, pani ministerka, navrhujete teda umožniť udelenie vodičského oprávnenia na vedenie motorových vozidiel nákladnej a osobnej dopravy aj v nižšom veku, ako je to momentálne v súčasnosti. Motorové vozidlá skupiny C a CE, vozidlá určené na prepravu tovaru s celkovou hmotnosťou nad 3,5 tony a motorové vozidlá skupiny D1, D1E, vozidlá určené na prepravu najviac 16 osôb s dĺžkou do 8 metrov, možno v súčasnosti viesť po dovŕšení 21 rokov. Motorové vozidlá skupiny D a DE, vozidlá určené na prepravu viac ako 8 osôb okrem vodiča, možno viesť po dovŕšení 24 rokov. Tieto maximálne, pardon, tieto minimálne roky sú spoločné v rámci celej Európskej únie a vychádzajú zo Smernice 2006/126/ES o vodičských preukazoch. V dôvodovej správe uvádzate, že táto smernica však nejasne v istej miere pripúšťala tieto roky znížiť a to za predpokladu aplikovania Smernice 2003/59/ES aj na udeľovanie vodičského oprávnenia. Smernica 2003 2003/59/ES sa primárne vzťahuje na vodičov profesionálov a na základe nej môžu vodiči viesť motorové vozidlá určené na prepravu osôb alebo nákladu len po získaní základnej kvalifikácie. Okrem toho musia v pravidelných intervaloch, na Slovensku každých päť rokov, absolvovať pravidelný výcvik. Základná kvalifikácia a pravidelný výcvik sa vykonáva v školiacich strediskách, ktorými môžu byť aj autoškoly, pričom kurz základnej kvalifikácie môže prebiehať súčasne s vodičským kurzom žiadateľa o udelenie vodičského oprávnenia. Kurzy základnej kvalifikácie môžu riadne, môžu byť riadne, trvajú 280 hodín, alebo zrýchlené, trvajú 140 hodín. Takto to máte stanovené v odôvodnení návrhu zákona. Tu sa chcem trochu pozastaviť a zdôrazniť, že čo je najskôr potrebné zmeniť, že čo, pardon, tu sa chcem pozastaviť a zdôrazniť, že čo najskôr je potrebné zmeniť systém celoživotného vzdelávania vodičov profesionálov skupiny C a D. Pripomenul by som predovšetkým zákon č. 280/2006 Z. z. o povinnej základnej kvalifikácii a pravidelnom výcviku niektorých vodičov, ktorého realizácia je dnes v praxi nedostatočná a viac teoretická než praktická. Vodiči si za to nechcú platiť a sedieť v učebni, lebo častokrát sú skúsenejší než školiteľ. Rovnako sa stačí pozrieť na okolité štáty, z ktorých to robíme najhoršie. Zákon č. 280/2006 Z. z. vznikol na základe nariadenia Európskej únie, pričom každý členský štát si školenie vodičov profesionálov pretavil do svojej legislatívy po svojom. Rakúsko trénuje vodičov na cvičiskách a zvyšuje im zručnosti, ktoré aj skúsenému vodičovi chýbajú. Na Slovensku si posadíme, si posadíme vodiča pekne do učebne, ak tam vôbec prídu, rozdáme pečiatky za účasť a všetci sú vysmiati a spokojní. Tu je potrebná komplexná zmena celoživotného vzdelávania vodičov profesionálov skupiny C a D a nie pripúšťať, ale nie púšťať na slovenské cesty tínedžerov sediacich za volantom kamiónu alebo autobusu. Pani ministerka, uvedomte si, že do akého rizika idete, do akého rizika vystavujete vodičov na slovenských cestách. A to nie sú len tí mladí ľudia, ktorí teraz si urobili vodičský preukaz, a dáte im 20-, 40-tonový kolos bez akejkoľvek zručnosti a akejkoľvek skúsenosti. Ale vy nielen že ohrozujete ich životy, ale vy ohrozujete aj životy nás všetkých, vás, vašich detí, vašej rodiny, nás všetkých preto, lebo kamión v rukách neskúseného vodiča, ktorý má 18 rokov, včera získal vodičský preukaz, je zbraňou. Stretnúť sa, akékoľvek iné vozidlo, ktoré neni kamiónom, stretnúť sa s takýmto niečím na ceste je rovná smrť. Akékoľvek auto o váhe 1000 kg, 2000 kg, keď sa stretne, tá fyzika nepustí, s takýmto 40-tonovým kolosom, nemáte šancu takúto zrážku prežiť. A si uvedomte, pani ministerka, čo vy idete tunak páchať. Ja by som si na vašom mieste toto na zodpovednosť nezobral. Každá jedna smrtiaca nehoda takéhoto mladého človeka bude na vašich pleciach, pani ministerka, ja by som to na vašom mieste nerobil, len vás na to upozorňujem. Takto to máte stanovené teda v odôvodnení zákona. Tu sa treba pozastaviť, zdôrazniť čo najskôr, že potrebné je zamedziť systém celoživotného vzdelávania vodičov profesionálov. Vyzývam vás, pani ministerka, ako aj predstaviteľov koaličných strán na prehodnotenie návrhu zákona, ktorým sa mení a dopĺňa zákon č. 8/2009 Z. z. o cestnej premávke napriek odborným opakovaným pripomienkam schválila vláda SR na svojom júnovom zasadnutí novelu zákona o cestnej premávke, kde navrhuje zníženie veku na udelenie vodičského oprávnenia C, nákladné vozidlá, z 21 na 18 rokov. Priatelia, uvedomte si jednu vec. Ja si veľmi dobre pamätám, ako ja som robil vodičský preukaz. Mal som 17,5 roka, začal som si robiť vodičský preukaz, v osemnástich som ho dostal a bol som vyklepaný ako Sparta. Neviem, či si pamätáte tie cigarety. Ako Sparta. A minimálne dva roky som bol úplne pokakaný. A keď som konečne, ako sa snažil akože už nepozerať na šaltovaciu páku, keď som preraďoval, áno, to sú začiatočnícke chyby, tak som si myslel, že som majster sveta. A teraz si predstavte, že by som mal za sebou 20-, 40-tonový kolos. Mal by som jazdiť spústy, tisíce kilometrov v únave, v zácpach, v horúčave. A toto vy idete teraz vystaviť, takúto neodbornosť. Veď to, to je obrovská zbraň a strašná nezodpovednosť, čo idete robiť. Ja vás chápem, pani ministerka, že je problém s vodičmi, že je absolútny problém, že majú títo ľudia, ale keď chcete už pomôcť tomuto sektoru a nie sú konkurencieschopní, ja viem, že vás tlačia, tak potom sa dohodnite naprieč vašim, s vašimi koaličnými partnermi a znížte odvody týmto vodičom, alebo im vydotujte naftu, čokoľvek, ale nehazardujte so zdravím ľudí, nehazardujte s ľudskými životmi, pre boha živého. Tak keď chcete veľmi pomôcť, tak to urobte tak, aby ste nám nezabíjali na tých cestách detí. Veď si zoberte, aké sú tam nehodovosti! Myslím, že tu to moji kolegovia už pred chvíľočkou spomenuli, pani ministerka, vy to veľmi dobre viete. Keď si zoberiete po udelení vodičského preukazu tých prvých 5 rokov, tam je najvyššia nehodovosť, je to až 26 percent. A pritom tých ľudí je strašne málo, si zoberte, že ich je len 8 % a majú takúto vysokú nehodovosť. A vy týmto deťom, ktorí ešte nemajú žiadne skúsenosti, ste ochotná znížiť ten vek na 18 rokov. Viete, ja mám dnes nabehaných 1,5 milióna kilometrov. A keď sa ma spýtate, si dobrý vodič? Tak vám poviem, ešte nie som dobrý vodič, ešte nie som dobrý vodič. A keby ste mňa dnes posadili za kamión, po tridsiatich piatich rokoch šoférovania alebo koľko, a posadili ma za kamión, čo mám 1,5 milióna kilometrov a rôzne situácie v zadku a v rukách, a keby ste ma posadili za 40-tonový kolos, tak verte tomu, že by som sa vážne necítil komfortne ani bezpečne. A vy chcete deťom, ktoré si včera spravia vodičský preukaz, len preto, že nejakí dopravcovia nemajú, teda nemajú zamestnancov, tak vy chcete takto hazardovať. Rovnako aj s pánom, pán kolega, ani s vami zrovna nesúhlasím preto, lebo že vy máte tiež deti. Ja neviem, či by ste chceli, aby 18-ročné decko šoférovalo autobus plný detí, ľudí, aj keď len po Bratislave. Asi by som nebol úplne nadšený tým, keby som vedel, že bude ho vodiť. Ja vám poviem, moje deti si chodia občas aj do školy tým busom. Viete, že, keby som vedel, že ten bus, kde zoberú len štyri deti alebo šesť deti, že to šoféruje 18-ročný chlapec, myslíte si, že by som tam posadil moje decko? Ja nie. Vy áno? Ak si odpoviete ako ja, že áno, tak potom beriem späť. Ale ak poviete, že nie, tak potom nehovorte, aby šoféri autobusu mohli tiež chodiť od 18 rokov v mestskej hromadnej doprave. Prepáčte, to len, len, len som sa zamyslel. Tunak teraz ja neútočím na vás, ja len útočím na to, že toto je trestuhodná nezodpovednosť, čo chcete vy spáchať na našich cestách. Je to absolútna hlúposť a nezmysel. Keď chcete pomôcť, pomôžte, znížte im odvody, doplaťte im naftu, alebo nech neplatia také dane za naftu. Čokoľvek, ale nie s naším zdravím, pre boha živého. Štyridsaťtonový kolos v rukách 18 ročného decka je zbraňou, ktorá proste, keď sa niečo stane, čo štatistiky hovoria, že majú nadpriemernú nehodovosť, tak sa to rovná prakticky absolútnej smrti. Pani ministerka, budete to mať vy na rukách. Ja by som na vašom mieste v žiadnom prípade takýto zákon nepodpísal a môžem tunak všetkým ľuďom sľúbiť, že keď sa nám podarí dostať do ďalšej vládnej koalície, to bude jedna z prvých vecí, že vás budeme chrániť aj týmto spôsobom, že toto nedovolíme. Ja by som nechcel tie dva roky alebo rok a pol alebo koľko to bude platiť, tŕpnuť na vašom mieste a čakať, že čo sa stane. Verte tomu, že prvá nehoda takéhoto 18-ročného kamionistu, budem vám stáť pred ministerstvom, to si môžete byť naprosto istá a budem vás za to osobne brať na zodpovednosť. Bezpečnosť na cestách považujem za prvoradú záležitosť, ktorú nemožno nahrádzať a podriaďovať komerčným záujmom. Podľa mňa nejde len o otázku bezpečnosti prepravovaných ľudí a ostatných účastníkov cestnej premávky, ale o neskúsených mladých vodičov, ktorú som spomínal, s priveľkou zodpovednosťou. Otázka riadenia autobusov je podľa môjho názoru vozenie ľudí podstatne väčšia zodpovednosť ako vozenie nejakého nákladu, preto budeme apelovať na zachovanie súčasnej zákonnej úpravy, keďže podľa nášho názoru si mladý človek nedokáže uvedomiť všetky možné riziká, ktoré mu hrozia pri šoférovaní normálneho auta a nie ešte toho nákladného vozidla alebo autobusu. Dôvodom trendu chýbajúcich vodičov je podľa tvrdení viacerých stavovských organizácií v oblasti nákladnej dopravy okrem iného vysoká odborná úroveň prípravy budúcich vodičov nákladnej dopravy, ktorá zahŕňa dlhodobé školenia, tréningy v oblasti techniky jazdy, konštrukcie motorového vozidla, sociálnej legislatívy, upevňovanie nákladu a tak ďalej. Kým si mladý človek sadne za volant kamióna, absolvuje navyše k vodičskému oprávneniu ešte minimálne 280 hodín odbornej a praktickej prípravy. Až po úspešnom absolvovaní tejto skúšky môžu byť vydané osvedčenia a o základnej kvalifikácii a kvalifikačná karta. Chcem vám povedať jednu vec. Pri milióne kilometrov by som si ja dnes za kamión nesadol a vy nás tunak idete, celý slovenský národ vystaviť, vystaviť nás idete šoférom, deťom 18-ročným, ktorí si ešte veľakrát nevedia ani vlastný život predstaviť nejako a brať ho zodpovedne, kde večer potrebujú ešte chodiť po diskotékach, prípadne si dobre vypiť. A takýchto ľudí, mladí ľudia, ja ich neodsudzujem, ale proste aj ja som bol mladý, ja viem, čo som robil tiež, keď som mal 18 rokov. Veľakrát som to robil, aj keď to mám teraz, ale chcem povedať, že tí ľudia proste veľakrát nemajú tú zodpovednosť ako starší vodiči, že vie, že na druhý deň má dlhú šichtu, ale ešte pôjde do toho, na tú diskotéku sa pozabávať a vyspí sa len tri hodiny. Takýto človek nemá takú zodpovednosť, nemá absolútne skúsenosti a vy im chcete dať takúto 40-tonovú zbraň do ruky. Je to pre nás absolútne pre nás neprijateľné. Tento zákon nepodporíme a budem sa snažiť na všetkých sociálnych sieťach šíriť to, čo chcete spáchať na tomto národe a budem kontrolovať každú jednu dopravnú nehodu, ktorú spôsobí človek, ktorý bude pod 21 rokov, a budem vás skutočne brať na zodpovednosť, pani ministerka. Veľmi dobre si to rozmyslite, lebo vy to budete mať na rukách, vy, čo tu sedíte a predkladáte tento návrh zákona. Ďakujem za pozornosť.